กิมเอ็งโรดโชว์ลูกค้ามันนี่มาร์เก็ตโตฉลุย
กองทุนกิมเอ็ง บริหารเงิน 6 เดือนโต 112% หลังโรดโชว์ลูกค้าเทรดหุ้นผ่าน บล.เมย์แบงก์ กิมเอ็ง มาพักเงิน
4 เม.ย. 2555

กองทุนกิมเอ็ง บริหารเงิน 6 เดือนโต 112% หลังโรดโชว์ลูกค้าเทรดหุ้นผ่าน บล.เมย์แบงก์ กิมเอ็ง มาพักเงิน
นายไววิทย์ อุทัยเฉลิม ประธานเจ้าหน้าที่บริหาร บริษัทหลักทรัพย์จัดการกองทุน 
บลจ.กิมเอ็ง (ประเทศไทย) เปิดเผยว่า กองทุนเปิดกิมเอ็งบริหารเงิน (KECASH) มีสินทรัพย์เติบโตขึ้นอย่างก้าวกระโดด โดย 6 เดือนที่ผ่านมาเพิ่มขึ้น 112% จาก 429.19 ล้านบาท ณ สิ้นเดือน ก.ย. 2554 เป็น 908.46 ล้านบาท ณ สิ้นเดือน มี.ค. 2555 นับเป็นการเพิ่มขึ้นสูงสุดตั้งแต่จัดตั้งกองทุน
“เม็ดเงินที่เข้ามาลงทุนมากกว่า 90% มาจากลูกค้าบริษัทหลักทรัพย์ เมย์แบงก์ กิมเอ็ง (ประเทศไทย) ซึ่งเป็นบริษัทแม่ หลังจากบริษัทได้เดินสายสร้างความเข้าใจการลงทุนและการเพิ่มมูลค่าให้พอร์ตลูกค้าผ่านเจ้าหน้าที่การตลาดของบริษัทแม่มากขึ้น” นายไววิทย์ กล่าว
อย่างไรก็ดี บริษัทได้เร่งขยายตลาดไปยังนักลงทุนทั่วไปอย่างต่อเนื่องผ่านช่องทางการร่วมกิจกรรมต่างๆ และกลุ่มนักศึกษา ที่กำลังจะก้าวขึ้นมาเป็นนักลงทุนรุ่นใหม่ในอนาคต
กองทุนเปิดกิมเอ็งบริหารเงิน มีสัดส่วนการลงทุนในพันธบัตรรัฐบาล ธนาคารแห่งประเทศไทยและตั๋วเงินคลัง 95% ส่วนที่เหลือลงทุนในตราสารของธนาคารพาณิชย์และดำรงสภาพคล่อง 5% จึงมีความเสี่ยงต่ำ มั่นคงและปลอดภัย โดยที่ผ่านมาให้ผลตอบแทนย้อนหลัง 3 เดือน ณ วันที่ 30 มี.ค. 2555 อยู่ที่ 2.58% ต่อปี